Terus di rumah, bantu barisan hadapan kekang Covid-19
KUALA
LUMPUR: Selepas pengumuman berita baik Pakej Rangsangan Ekonomi Prihatin PKS
(Tambahan) bernilai RM10 bilion khusus untuk membantu meringankan beban
kewangan Perusahaan Kecil dan Sederhana (PKS) oleh kerajaan semalam, kini
hampir semua golongan boleh menarik nafas lega. Pakej
yang diumumkan oleh Perdana Menteri Tan Sri Muhyiddin Yassin itu antara lain
bagi menjamin dua pertiga daripada jumlah pekerja di negara ini terus mendapat
pekerjaan walaupun terjejas akibat Perintah Kawalan Pergerakan (PKP) bagi
mengekang penularan pandemik Covid-19. Antara
langkah tambahan yang diambil ialah peruntukan bagi program subsidi upah yang
diumumkan pada 27 Mac yang lalu akan dinaikkan kepada RM13.8 bilion daripada
RM5.9 bilion, iaitu tambahan sebanyak RM7.9 bilion. Ia
juga termasuk semua syarikat PKS mikro yang berkelayakan dengan kerajaan
mewujudkan Geran Khas PRIHATIN berjumlah RM2.1 bilion. Justeru
apa yang harus dilakukan oleh rakyat Malaysia kini? Teruslah
berada di rumah dan ikuti peraturan PKP fasa dua yang masuk hari ketujuh semalm
bagi membantu usaha mendatarkan graf peningkatan kes penyakit itu seterusnya
mencapai sifar jangkitan Covid-19 di negara ini. Hari
ke enam PKP fasa lanjutan Isnin lepas menyaksikan jumlah individu yang ditahan
kerana ingkar di seluruh negara meningkat sebanyak 51 peratus kepada 554 orang Isnin
lepas berbanding 368 orang pada Sabtu. Menteri
Kanan (Kluster Keselamatan) Datuk Seri Ismail Sabri Yaakob berkata, peningkatan
angka itu mungkin kerana ramai yang mengambil kesempatan keluar (rumah) sempena
hari minggu. Ini
suatu yang dikesali kerana hujung minggu bukanlah masa untuk rakyat Malaysia
untuk keluar beramai-ramai kerana pihak barisan hadapan sedang bertungkus-lumus
tanpa mengira jam dan minit bagi memastikan rantaian wabak Covid-19 ini dapat
diputuskan. Walaupun
berita baik iaitu jumlah pesakit sembuh dari Covid-19, menyaksikan angka
tertinggi semalam iaitu 239 orang, ia sepatutnya menjadi pemangkin semangat
untuk rakyat Malaysia terus berada di rumah dan mematuhi peraturan ditetapkan
sepanjang PKP. Ketua
Pengarah Kesihatan Datuk Dr Noor Hisham Abdullah berkata, angka itu menjadikan
jumlah kumulatif kes yang telah pulih sepenuhnya daripada Covid-19 dan telah
discaj dari wad adalah 1,241 kes setakat Isnin lepas. Sehingga
jam 12 tengah hari Isnin lepas juga  terdapat 131 kes baharu yang telah dilaporkan,
menjadikan jumlah kes positif Covid-19 di Malaysia sebanyak 3,793 kes.  Manakala
bagi proses penyahkuman di tempat awam, setakat ini 56 kawasan di sembilan
negeri termasuk 27 di Johor dan enam di Sarawak telah melalui proses itu. Kementerian
Luar pula memaklumkan seramai 6,749 rakyat Malaysia yang terkandas di 51 negara
telah berjaya dibawa pulang ke tanah air, setakat jam 6 petang Isnin lepas. Usaha
kerajaan bagi memastikan negara segera bebas dari cengkaman wabak Covid-19
semakin hari semakin hebat, bagi memastikan keselamatan dan kesihatan rakyat
terjamin. Tanggungjawab
rakyat kini ialah menyokong barisan hadapan negara dengan terus berada di rumah
dengan mengambil segala langkah pencegahan termasuk memastikan kebersihan diri
dan memastikan jarakan sosial jika perlu berada di luar rumah. – BERNAMA 
See author's posts
